བསོད་ནམས་འབག་བཙོག་ཚང་གི་རྩྭ་ཁང་ཞིག་ལ་ཁད་པོ་དེ་ནམ་ཞིག་ཞིག་གསོ་བྱས་པ་ཡིན་ནམ།བཀྲ་བྷོ་དང་རིག་ལྡན་གྱི་ནུ་བོ་སོགས་ཀྱིས་གཡུལ་ཁའི་འདབས་ཀྱི་རྩྭ་ཁང་མཐོང་བའི་མོད་ལ་ཧ་ལས་སོང་།དེ་སྔ་ཁོ་ཚོ་རྩྭ་ཁང་དུ་སྦ་མ་སྦས་རེས་བྱས་ཏེ་རྩེད་མོ་གཡེང་བའམ།ཁ་རོག་གེར་རྩྭ་ཁང་དུ་འཛུལ་ནས་སྐྱག་པ་གཏོང་བ་སོགས་བྱས་མྱོང་མོད།དེ་དུས་རྩྭ་ཁང་དེ་ནི་ཞིག་ལ་ཁད་ཅིག་སྟེ།རྩིག་པ་རྣམས་ལ་སེར་ཁ་གས་ཏེ་སྟིག་སེ་ལོག་མི་འགྲོ་ཨང་སྙམ་པ་ཞིག་ཡིན་མོད།ད་ནི་རྩིག་ངོས་ཀུན་འཇམ་དབྱིས་བརྒྱབ་སྟེ་མིག་ལ་སྡུག་པ་ཞིག་བཏང་འདུག་ལ།ད་དུང་རྩྭ་ཁང་ནང་དུ་ཤིང་ལེབ་རིང་ཐུང་མེད་པ་མང་པོའི་སྣེ་གཉིས་ཀྱི་འོག་ཏུ་སོ་ཕག་བརྩིགས་ཏེ་འདུག་སྟེགས་མང་པོ་བཟོས་འདུག